CELEX: 52019PC0006
Language: el
Date: 2019-01-17
Title: Πρόταση EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ που επιτρέπει στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 17.1.2019
            COM(2019) 6 final
            2019/0004(NLE)
            Πρόταση
            EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            που επιτρέπει στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Η φορολόγηση των ενεργειακών προϊόντων και της ηλεκτρικής ενέργειας στην ΕΕ διέπεται από την οδηγία 2003/96/ΕΚ του Συμβουλίου (εφεξής «η οδηγία»). Η οδηγία ορίζει τα φορολογητέα προϊόντα, τη χρήση που τα καθιστά φορολογητέα και τους ελάχιστους συντελεστές βάσει των οποίων πρέπει να φορολογούνται ανάλογα με το εάν χρησιμοποιούνται ως καύσιμα κίνησης, σε ορισμένες βιομηχανικές ή εμπορικές εφαρμογές ή για θέρμανση.
            
            
               Δυνάμει του άρθρου 19 παράγραφος 1 της οδηγίας, το Συμβούλιο μπορεί, αποφασίζοντας ομόφωνα μετά από πρόταση της Επιτροπής, να επιτρέψει σε κράτος μέλος να θεσπίσει περαιτέρω απαλλαγές ή μειώσεις επί των ειδικών φόρων κατανάλωσης για λόγους ειδικής πολιτικής.
            
            
               Στόχος της παρούσας πρότασης είναι να επιτραπεί στη Γαλλία να συνεχίσει να εφαρμόζει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, προκειμένου να αντισταθμίσει εν μέρει το πρόσθετο κόστος που προκύπτει από τη γεωγραφική απόσταση και τις δυσχέρειες εφοδιασμού.
            
            
               •Το αίτημα και το γενικό πλαίσιο
            
            
               Με την απόφαση 2007/880/ΕΚ του Συμβουλίου, της 20ής Δεκεμβρίου 2007, επιτράπηκε στη Γαλλία να εφαρμόζει μειωμένο συντελεστή ειδικού φόρου κατανάλωσης στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, υπό τον όρο ότι η εν λόγω μείωση δεν υπερβαίνει το πρόσθετο κόστος μεταφοράς, αποθήκευσης και διανομής σε σύγκριση με την ηπειρωτική Γαλλία. Με την εκτελεστική απόφαση 2013/192/ΕΕ του Συμβουλίου, της 22ας Απριλίου 2013, επιτράπηκε στη Γαλλία να συνεχίσει να εφαρμόζει μειωμένο φορολογικό συντελεστή  στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ. Στόχος των αποφάσεων αυτών είναι να επιτραπεί στη Γαλλία να αντισταθμίσει εν μέρει το πρόσθετο κόστος που προκύπτει από τη γεωγραφική απόσταση και τις δυσχέρειες εφοδιασμού. Κατ’ εφαρμογή της παρούσας απόφασης, η Γαλλία εφάρμοσε για την αμόλυβδη βενζίνη μείωση 1 EUR ανά εκατόλιτρο.
            
            
               Με επιστολή της 26ης Σεπτεμβρίου 2018, οι γαλλικές αρχές ζήτησαν να τους επιτραπεί να εξακολουθήσουν να εφαρμόζουν μείωση κατά 1 EUR ανά εκατόλιτρο για περίοδο έξι ετών, από την 1η Ιανουαρίου 2019 έως την 31η Δεκεμβρίου 2024. Με επιστολές της 25ης Οκτωβρίου 2018 και της 7ης Νοεμβρίου 2018, η Γαλλία διαβίβασε συμπληρωματικές πληροφορίες όσον αφορά την αιτιολόγηση του αιτήματος παρέκκλισης. 
            
            
               Όπως και στα προηγούμενα αιτήματα, οι γαλλικές αρχές ισχυρίστηκαν ότι η μείωση του συντελεστή ειδικού φόρου κατανάλωσης απαιτείται για να αντισταθμιστεί εν μέρει η υψηλότερη τιμή της αμόλυβδης βενζίνης. Τον Σεπτέμβριο 2018, η τιμή πρατηρίου της αμόλυβδης βενζίνης (SSP95) στην Κορσική ήταν 1,67 EUR ανά λίτρο έναντι της μέσης τιμής 1,63 EUR ανά λίτρο στην ηπειρωτική Γαλλία (σύνολο των κυριότερων Γάλλων προμηθευτών, εξαιρουμένης της λιανικής πώλησης), λόγω του νησιωτικού χαρακτήρα της Κορσικής. 
            
            
               Σύμφωνα με τις γαλλικές αρχές, αυτό το πρόσθετο κόστος οφείλεται σε διάφορους λόγους:
            
            
               1)
                     Δεδομένου ότι στην Κορσική δεν υπάρχει διυλιστήριο, το κόστος μεταφοράς και διανομής είναι υψηλότερο για την προμήθεια καυσίμου, λόγω του πρόσθετου κόστους που συνδέεται με τη θαλάσσια και οδική εμπορευματική μεταφορά (μεγαλύτερη απόσταση και χρόνος διαδρομής). Η απόσταση από το πλησιέστερο διυλιστήριο στο Fos-sur-Mer έως τις δύο αποθήκες στην Κορσική, στο Luciano και στο Αιάκειο, είναι αντίστοιχα 358 km (εκ των οποίων 182 km δια θαλάσσης) και 315 km (εκ των οποίων 170 km δια θαλάσσης). Η μεταφορά μέχρι τις αποθήκες αυτές πραγματοποιείται αποκλειστικά με πλοίο, ενώ όλες οι αποθήκες που βρίσκονται στην ηπειρωτική Γαλλία συνδέονται απευθείας με ένα διυλιστήριο μέσω δικτύου αγωγών, γεγονός το οποίο μειώνει σημαντικά το κόστος μεταφοράς. Για παράδειγμα, το κόστος μεταφοράς στην Κορσική είναι τέσσερις έως πέντε φορές υψηλότερο απ’ ό,τι το κόστος μεταφοράς μέσω αγωγού μεταξύ Χάβρης και περιοχής του Παρισιού.
            
            
               2)
                     Η πολύ μικρότερη χωρητικότητα των δύο αποθηκών στην Κορσική (16 000 m3 και 19 000 m3 αντίστοιχα) καθιστά αναγκαίο τον συχνότερο εφοδιασμό τους. Οι επενδύσεις στη συντήρηση, η συμμόρφωση των εγκαταστάσεων και οι δαπάνες προσωπικού δεν συνδέονται με τον όγκο δραστηριοτήτων των αποθηκών. Ο συνολικός όγκος του καυσίμου που εισέρχεται στις αποθήκες αυτές είναι μικρότερος από 400 000 m3  ετησίως, ποσότητα που αντιστοιχεί στο ήμισυ του μέσου όγκου μιας αποθήκης στην ηπειρωτική χώρα. Επομένως, το κόστος αποθήκευσης ανά κυβικό μέτρο είναι υψηλότερο στην Κορσική.
            
            
               3)
                     Το πάγιο κόστος που βαρύνει τους διανομείς πρέπει να απορροφάται από τον χαμηλότερο όγκο πωλήσεων λόγω του μικρού πληθυσμού. Ο αριθμός των κατοίκων στην Κορσική είναι 37,7 ανά km2 έναντι 118 ανά km2 στη μητροπολιτική Γαλλία (Insee 2018), το έδαφος είναι πολύ ορεινό (όρη κατά 90%) και ο όγκος καυσίμων που πωλεί κάθε πρατήριο είναι μικρός. Συνεπώς, οι περιοχές διανομής είναι απομονωμένες και απομακρυσμένες μεταξύ τους. Ο αριθμός των κατοίκων που αντιστοιχεί ανά πρατήριο είναι 2 485 έναντι 5 768 κατά μέσο όρο στην ηπειρωτική Γαλλία και ο όγκος των πωλήσεων ανά πρατήριο ανέρχεται σε 2 278 m3 για την Κορσική έναντι 4 149 m3 στην ηπειρωτική Γαλλία.
            
            
               Όπως προκύπτει από τον παρακάτω πίνακα, οι διεθνείς τιμές βενζίνης για την Κορσική και την ηπειρωτική Γαλλία είναι ίδιες και ανέρχονται σε 46,62 EUR ανά εκατόλιτρο. Η διαφορά του ακαθάριστου κόστους μεταφοράς μεταξύ ηπειρωτικής Γαλλίας και Κορσικής είναι πολύ υψηλή και ανέρχεται αντίστοιχα σε 13,87 EUR ανά εκατόλιτρο και 35,05 EUR ανά εκατόλιτρο. Παρά τους χαμηλότερους φορολογικούς συντελεστές (ενεργειακός φόρος και ΦΠΑ), η τελική τιμή της αμόλυβδης βενζίνης είναι υψηλότερη στην Κορσική απ’ ό,τι στην ηπειρωτική Γαλλία.
            
            
               Στον παρακάτω πίνακα εμφαίνεται η διάρθρωση των τιμών της βενζίνης και του πετρελαίου ντίζελ τον Οκτώβριο 2018.
            
            
               Τιμή καυσίμου (EUR ανά hl)
            
            
                     
                        Μέση τιμή βενζίνης σε EUR ανά εκατόλιτρο 
                     
                  
                  
                     
                        Ηπειρωτική Γαλλία
                     
                     
                  
                  
                     
                        Κορσική
                     
                     
                  
                  
                     
                        Νότια Κορσική
                     
                     
                  
               
                     
                        Τιμή συμπεριλαμβανομένων των φόρων
                     
                  
                  
                     
                        155,55
                     
                  
                  
                     
                        168,33
                     
                  
                  
                     
                        167,78
                     
                  
               
                     
                        ΦΠΑ
                     
                  
                  
                     
                        25,93
                     
                  
                  
                     
                        19,37
                     
                  
                  
                     
                        19,30
                     
                  
               
                     
                        Ενεργειακός φόρος 
                     
                  
                  
                     
                        69,14
                     
                  
                  
                     
                        67,29
                     
                  
                  
                     
                        67,29
                     
                  
               
                     
                        Ακαθάριστο περιθώριο μεταφοράς και διανομής
                     
                  
                  
                     
                        13,87
                     
                  
                  
                     
                        35,05
                     
                  
                  
                     
                        34,57
                     
                  
               
                     
                        Διεθνείς τιμές
                     
                  
                  
                     
                        46,62
                     
                  
                  
                     
                        46,62
                     
                  
                  
                     
                        46,62
                     
                  
               
               Πηγή: www.prix- carburants.gouv.fr
            
            
               Η Γαλλία επεσήμανε επίσης ότι το μέτρο εντάσσεται στο πλαίσιο της ειδικής κυβερνητικής πολιτικής για την ανάπτυξη της Κορσικής, η οποία δικαιολογείται από το μειονέκτημα που συνεπάγεται ο νησιωτικός χαρακτήρας. 
            
         
         
            
               •Διατάξεις στο πεδίο της πρότασης
            
            
               Οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας. 
            
            
               •Εκτίμηση του μέτρου σύμφωνα με το άρθρο 19 της οδηγίας 2003/96/ΕΚ
            
            
               Λόγοι ειδικής πολιτικής
            
            
               Το άρθρο 19 παράγραφος 1 πρώτο εδάφιο της οδηγίας αναφέρει τα ακόλουθα: 
            
            
               «Εκτός από τις διατάξεις που περιλαμβάνονται στα προηγούμενα άρθρα και ειδικότερα στα άρθρα 5, 15 και 17, το Συμβούλιο αποφασίζοντας ομόφωνα μετά από πρόταση της Επιτροπής μπορεί να επιτρέψει σε ένα κράτος μέλος να θεσπίσει περαιτέρω απαλλαγές ή μειώσεις για λόγους ειδικής πολιτικής.»
            
            
               Η φορολογική διαφοροποίηση αποσκοπεί στη δημιουργία πιο ισότιμων όρων για τους καταναλωτές αμόλυβδης βενζίνης στην Κορσική με τους αντίστοιχους καταναλωτές της ηπειρωτικής χώρας, αντισταθμίζοντας εν μέρει το πρόσθετο κόστος που βαρύνει τους καταναλωτές στην Κορσική. Το προτεινόμενο μέτρο πληροί επομένως ορισμένους στόχους της περιφερειακής πολιτικής και της πολιτικής συνοχής. 
            
            
               Η φορολογική μείωση δεν υπερβαίνει το πρόσθετο κόστος μεταφοράς και διανομής που βαρύνει τους καταναλωτές στην Κορσική. Η μείωση του κόστους για την αμόλυβδη βενζίνη κατά 10 EUR ανά 1 000 l παραμένει σε επίπεδα πολύ χαμηλότερα σε σχέση με τη διαφορά μεταξύ των αντίστοιχων τελικών τιμών. 
            
            
               Ο μειωμένος φορολογικός συντελεστής για την κατανάλωση αμόλυβδης βενζίνης που εφαρμόζεται σήμερα στην Κορσική (672,9 EUR/1 000 l) παραμένει πολύ υψηλότερος από το ελάχιστο ενωσιακό επίπεδο που ορίζει η οδηγία 2003/96/ΕΚ (359 EUR/1 000 l). 
            
            
               Συνέπεια με τις άλλες πολιτικές και στόχους της Ένωσης
            
            
               Η Επιτροπή εξετάζει κάθε αίτημα λαμβάνοντας υπόψη την εύρυθμη λειτουργία της εσωτερικής αγοράς, την ανάγκη διασφάλισης συνθηκών θεμιτού ανταγωνισμού και την υλοποίηση των ενωσιακών πολιτικών για την υγεία, το περιβάλλον, την ενέργεια και τις μεταφορές. 
            
            
               Το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης συνθηκών θεμιτού ανταγωνισμού. Στοχεύει ακριβώς στο να αντισταθμίσει εν μέρει το πρόσθετο κόστος που προκύπτει από τον νησιωτικό χαρακτήρα της Κορσικής. Λαμβανομένων υπόψη του απομακρυσμένου και νησιωτικού χαρακτήρα των διοικητικών διαμερισμάτων στα οποία εφαρμόζεται και της μέτριας μείωσης του συντελεστή, ο οποίος παραμένει άλλωστε πολύ υψηλός σε σχέση με το ελάχιστο ενωσιακό επίπεδο, το μέτρο δεν αναμένεται να οδηγήσει σε αλλαγές στην κατανάλωση καυσίμων, προσελκύοντας καταναλωτές εκτός των εν λόγω περιοχών.
            
            
               Δεδομένου ότι η φορολογική ελάφρυνση αναμένεται να έχει ασήμαντη επίπτωση στις μεταφορές και ότι θα μπορούσαν να εξευρεθούν αντισταθμιστικές πολιτικές για τυχόν οριακές επιπτώσεις που ενδέχεται να προκύψουν, το μέτρο δεν είναι ασυμβίβαστο με τις ενωσιακές πολιτικές για την υγεία, το περιβάλλον, την ενέργεια και τις μεταφορές.
            
            
               Περίοδος εφαρμογής του μέτρου και ανάπτυξη του πλαισίου της ΕΕ για τη φορολόγηση της ενέργειας
            
            
               Το άρθρο 19 παράγραφος 2 της οδηγίας 2003/96/ΕΚ προβλέπει, για το εν λόγω είδος μέτρου, μέγιστο διάστημα έξι ετών με δυνατότητα παράτασης. Δεδομένου ότι η ισχύουσα ρύθμιση δεν έχει αρνητικές επιπτώσεις στο ενδοενωσιακό εμπόριο και στο γενικό επίπεδο φορολογίας των καυσίμων στη Γαλλία, προκειμένου να εξασφαλιστεί η ασφάλεια δικαίου στην περιφέρεια, η Επιτροπή προτείνει στο παρόν στάδιο να χορηγηθεί άδεια για έξι έτη, δηλαδή από την 1η Ιανουαρίου 2019 έως την 31η Δεκεμβρίου 2024.
            
            
               Ωστόσο, για να μην υπονομευθούν οι μελλοντικές γενικές εξελίξεις του υφιστάμενου νομικού πλαισίου, είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα εναρμονίζεται η παρούσα άδεια, η παρούσα απόφαση λήγει την ημέρα κατά την οποία καθίστανται εφαρμοστέοι οι εν λόγω τροποποιημένοι κανόνες.
            
            
               Εάν το Συμβούλιο εγκρίνει ένα τέτοιο νέο σύστημα και η Επιτροπή κρίνει ότι η άδεια που προτείνεται στην παρούσα πρόταση εξακολουθεί να δικαιολογείται, θα εξετάσει θετικά και έγκαιρα κάθε αίτημα της Γαλλίας για τη χορήγηση παρόμοιας άδειας προσαρμοσμένης σε αυτό το νέο σύστημα, έτσι ώστε να εξασφαλιστεί η συνέχεια της παρούσας πρότασης.
            
            
               •Κανόνες για τις κρατικές ενισχύσεις
            
            
               Το μέτρο ενδέχεται να συνιστά κρατική ενίσχυση σύμφωνα με το άρθρο 107 παράγραφος 1 της ΣΛΕΕ. Δεδομένου ότι οι μειωμένοι συντελεστές είναι μεγαλύτεροι από τους ελάχιστους συντελεστές της ΕΕ, το μέτρο θα καλύπτεται από το άρθρο 44 του κανονισμού (ΕΕ) αριθ. 651/2014 (γενικός κανονισμός απαλλαγής κατά κατηγορία) και, ως εκ τούτου, θα θεωρείται συμβατό με την εσωτερική αγορά. Κατά τη λήξη της περιόδου ισχύος του γενικού κανονισμού απαλλαγής κατά κατηγορία στις 31 Δεκεμβρίου 2020, οι ενισχύσεις εξακολουθούν να τυγχάνουν απαλλαγής κατά τη διάρκεια περιόδου προσαρμογής έξι μηνών (βλ. άρθρο 58 παράγραφος 4 του γενικού κανονισμού απαλλαγής κατά κατηγορία). Η απόφαση δεν θίγει τους εφαρμοστέους κανόνες για τις κρατικές ενισχύσεις κατά τη διάρκεια της περιόδου την οποία καλύπτει η παρέκκλιση.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
         
         
            
               •Νομική βάση
            
            
               Άρθρο 19 της οδηγίας 2003/96/ΕΚ του Συμβουλίου.
            
            
               •Αρχή της επικουρικότητας
            
            
               Ο τομέας της έμμεσης φορολογίας που καλύπτεται από το άρθρο 113 της ΣΛΕΕ δεν υπάγεται καθαυτός στην αποκλειστική αρμοδιότητα της Ευρωπαϊκής Ένωσης, όπως αυτή ορίζεται στο άρθρο 3 της Συνθήκης.
            
            
               Ωστόσο, δυνάμει του άρθρου 19 της οδηγίας 2003/96/ΕΚ, στο Συμβούλιο έχει δοθεί αποκλειστική αρμοδιότητα, σύμφωνα με το παράγωγο δίκαιο, να επιτρέπει σε ένα κράτος μέλος να θεσπίζει περαιτέρω απαλλαγές ή μειώσεις κατά την έννοια της εν λόγω διάταξης. Τα κράτη μέλη δεν μπορούν επομένως να υποκαταστήσουν το Συμβούλιο. Κατά συνέπεια, στην παρούσα εκτελεστική απόφαση δεν έχει εφαρμογή η αρχή της επικουρικότητας. Εν πάση περιπτώσει, δεδομένου ότι η  παρούσα πράξη δεν αποτελεί σχέδιο νομοθετικής πράξης, δεν θα πρέπει να διαβιβαστεί στα εθνικά κοινοβούλια σύμφωνα με το πρωτόκολλο αριθ. 2 που προσαρτάται στις Συνθήκες για τον έλεγχο της συμμόρφωσης με την αρχή της επικουρικότητας.
            
            
               •Αρχή της αναλογικότητας
            
            
               Η πρόταση είναι σύμφωνη με την αρχή της αναλογικότητας. Η μείωση της φορολογίας δεν υπερβαίνει τα αναγκαία όρια για την επίτευξη του συγκεκριμένου στόχου.
            
            
               •Επιλογή του μέσου
            
            
               Προτεινόμενο μέσο: εκτελεστική απόφαση του Συμβουλίου.
            
            
               Το άρθρο 19 της οδηγίας 2003/96 προβλέπει μόνο αυτό το είδος μέτρου.
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Το μέτρο δεν απαιτεί την αξιολόγηση της ισχύουσας νομοθεσίας.
            
            
               •Διαβούλευση με τα ενδιαφερόμενα μέρη
            
            
               Η πρόταση συνίσταται σε φορολογική μείωση, η οποία αφορά μόνο τη Γαλλία.
            
            
               •Συγκέντρωση και χρησιμοποίηση εμπειρογνωμοσύνης
            
            
               Δεν χρησιμοποιήθηκαν εξωτερικοί εμπειρογνώμονες.
            
            
               •Εκτίμηση επιπτώσεων
            
            
               Δεν πραγματοποιήθηκε εκτίμηση επιπτώσεων.
            
            
               •Θεμελιώδη δικαιώματα 
            
         
         
            
               Το μέτρο δεν έχει επίπτωση στα θεμελιώδη δικαιώματα.
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Το μέτρο δεν συνεπάγεται ούτε οικονομική ούτε διοικητική επιβάρυνση για την Ένωση. Συνεπώς, η πρόταση δεν έχει καμία επίπτωση στον προϋπολογισμό της Ένωσης.
            
            
               5.ΛΟΙΠΑ ΣΤΟΙΧΕΙΑ
            
            
               Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων 
            
            
               Δεν χρειάζεται σχέδιο εφαρμογής. Η παρούσα πρόταση αφορά τη χορήγηση άδειας μείωσης του φόρου για μεμονωμένο κράτος μέλος κατόπιν αιτήματός του. Η άδεια χορηγείται για περιορισμένο χρονικό διάστημα έξι ετών. Ο φορολογικός συντελεστής ο οποίος θα εφαρμοστεί θα είναι υψηλότερος από το ελάχιστο επίπεδο φορολογίας που καθορίζεται από την οδηγία για τη φορολογία της ενέργειας. Είναι δυνατή η αξιολόγηση του μέτρου σε περίπτωση αιτήματος ανανέωσης μετά τη λήξη του εξαετούς χρονικού διαστήματος.
            
            
               •Σύνοψη του προτεινόμενου μέτρου
            
            
               Η Επιτροπή προτείνει την έγκριση της φορολογικής μείωσης κατά 10 EUR ανά 1 000 l μέχρι τις 31 Δεκεμβρίου 2024, επιτρέποντας με τον τρόπο αυτό στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής.
            
            
               2019/0004 (NLE)
            
            
               Πρόταση
            
            
               EKTEΛΕΣΤΙΚΗ ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               που επιτρέπει στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη την οδηγία 2003/96/ΕΚ του Συμβουλίου, της 27ης Οκτωβρίου 2003, σχετικά με την αναδιάρθρωση του κοινοτικού πλαισίου φορολογίας των ενεργειακών προϊόντων και της ηλεκτρικής ενέργειας
                  1
               , και ιδίως το άρθρο 19 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Με την απόφαση 2007/880/ΕΚ του Συμβουλίου
                  2
                και την εκτελεστική απόφαση 2013/192/ΕΕ του Συμβουλίου
                  3
                επιτράπηκε στη Γαλλία να εφαρμόσει μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ.
            
            
               (2)Με επιστολή της 26ης Σεπτεμβρίου 2018, η Γαλλία ζήτησε να της επιτραπεί να εφαρμόσει μειωμένο συντελεστή φορολογίας στην αμόλυβδη βενζίνη που χρησιμοποιείται ως καύσιμο κίνησης, σε συνέχεια της πρακτικής που ακολουθείται στο πλαίσιο της απόφασης 2007/880/ΕΚ και της εκτελεστικής απόφασης 2013/192/ΕΕ. Η μείωση ανέρχεται σε 1 EUR ανά εκατόλιτρο. Η άδεια ζητείται για την περίοδο από την 1η Ιανουαρίου 2019 έως την 31η Δεκεμβρίου 2024. Η προμήθεια αμόλυβδης βενζίνης μέσω πρατηρίου στην Κορσική συνεπάγεται σημαντικά υψηλότερο κόστος σε σχέση με το αντίστοιχο στην ηπειρωτική Γαλλία και οι τελικές τιμές είναι κατά 0,10 EUR ανά λίτρο υψηλότερες από εκείνες που ισχύουν στην ηπειρωτική Γαλλία.
            
            
               (3)Με τη μείωση του φόρου επί της αμόλυβδης βενζίνης που βαρύνει τους καταναλωτές στην Κορσική θα δημιουργηθούν πιο ισότιμοι όροι μεταξύ των καταναλωτών στην Κορσική και στην ηπειρωτική Γαλλία. Το μέτρο πληροί επομένως τους στόχους της περιφερειακής πολιτικής και της πολιτικής συνοχής.
            
         
         
            
               (4)Η φορολογική μείωση δεν υπερβαίνει όσα είναι αναγκαία προκειμένου να λαμβάνεται υπόψη το πρόσθετο κόστος μεταφοράς και διανομής που βαρύνει τους καταναλωτές στην Κορσική.
            
            
               (5)Το τελικό επίπεδο φορολογίας τηρεί τα ελάχιστα όρια που προβλέπονται από την οδηγία 2003/96/ΕΚ και διαμορφώνονται επί του παρόντος στα 359 EUR ανά 1000 λίτρα (ή 35,90 EUR ανά εκατόλιτρο).
            
            
               (6)Λαμβανομένων υπόψη του απομακρυσμένου και νησιωτικού χαρακτήρα των διοικητικών διαμερισμάτων στα οποία εφαρμόζεται το εν λόγω μέτρο, και της μέτριας μείωσης του συντελεστή, ο οποίος παραμένει άλλωστε πολύ υψηλός σε σχέση με το ελάχιστο επίπεδο που προβλέπεται από την οδηγία 2003/96/ΕΚ, το αιτούμενο μέτρο δεν θα προκαλέσει μεταβολή που να συνδέεται ειδικά με την προμήθεια καυσίμων.
            
            
               (7)Κατά συνέπεια, το μέτρο κρίνεται αποδεκτό από την άποψη της εύρυθμης λειτουργίας της εσωτερικής αγοράς και της ανάγκης διασφάλισης θεμιτού ανταγωνισμού και δεν είναι ασυμβίβαστο με τις ενωσιακές πολιτικές για την υγεία, το περιβάλλον, την ενέργεια και τις μεταφορές.
            
            
               (8)Θα πρέπει, επομένως, να επιτραπεί στη Γαλλία, σύμφωνα με το άρθρο 19 παράγραφος 2 της οδηγίας 2003/96/ΕΚ, να εφαρμόσει έως τις 31 Δεκεμβρίου 2024 μειωμένο φορολογικό συντελεστή στην αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στην Κορσική.
            
            
               (9)Όπως προκύπτει από το άρθρο 19 παράγραφος 2 της οδηγίας 2003/96/ΕΚ, κάθε άδεια που χορηγείται δυνάμει του εν λόγω άρθρου πρέπει να είναι αυστηρά περιορισμένη χρονικά.
            
            
               (10)Για να εξασφαλιστεί για τις ενδιαφερόμενες περιφέρειες επαρκής βαθμός ασφάλειας, η άδεια θα πρέπει να χορηγείται για περίοδο έξι ετών. Ωστόσο, για να μην υπονομευθούν οι μελλοντικές γενικές εξελίξεις του υφιστάμενου νομικού πλαισίου είναι σκόπιμο να προβλεφθεί ότι, σε περίπτωση που το Συμβούλιο, ενεργώντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συνάδει η παρούσα άδεια, η παρούσα απόφαση λήγει την ημέρα κατά την οποία καθίστανται εφαρμοστέοι οι κανόνες σχετικά με το εν λόγω τροποποιημένο σύστημα.
            
            
               (11)Κρίνεται σκόπιμο να διασφαλιστεί ότι η Γαλλία μπορεί να εφαρμόσει την ειδική μείωση στην οποία αναφέρεται η παρούσα απόφαση, σε συνέχεια της κατάστασης που ίσχυε πριν από την 1η Ιανουαρίου 2019, δυνάμει της εκτελεστικής απόφασης 2013/192/ΕΕ. Η αιτούμενη άδεια θα πρέπει επομένως να χορηγηθεί με ισχύ από την 1η Ιανουαρίου 2019.
            
            
               (12)Η παρούσα απόφαση δεν θίγει την εφαρμογή των ενωσιακών κανόνων σχετικά με τις κρατικές ενισχύσεις,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Επιτρέπεται στη Γαλλία να εφαρμόσει μείωση του φορολογικού συντελεστή η οποία δεν υπερβαίνει το 1 EUR ανά εκατόλιτρο για την αμόλυβδη βενζίνη που χρησιμοποιείται ως καύσιμο κίνησης και διατίθεται προς κατανάλωση στα διοικητικά διαμερίσματα της Κορσικής.
            
            
               Για την αποφυγή τυχόν υπεραντιστάθμισης, η μείωση δεν υπερβαίνει το πρόσθετο κόστος μεταφοράς, αποθήκευσης και διανομής σε σχέση με την ηπειρωτική Γαλλία.
            
            
               Ο μειωμένος συντελεστής είναι σύμφωνος με τις υποχρεώσεις που προβλέπονται από την οδηγία 2003/96/ΕΚ, και, ιδίως, τα ελάχιστα επίπεδα που αναφέρονται στο άρθρο 7.
            
            
               Άρθρο 2
            
            
               Η παρούσα απόφαση εφαρμόζεται από την 1η Ιανουαρίου 2019 και λήγει την 31η Δεκεμβρίου 2024.
            
            
               Ωστόσο, εάν το Συμβούλιο, αποφασίζοντας βάσει του άρθρου 113 της Συνθήκης, θεσπίσει ένα τροποποιημένο γενικό σύστημα φορολογίας των ενεργειακών προϊόντων με το οποίο δεν θα συνάδει η άδεια που χορηγείται σύμφωνα με το άρθρο 1 της παρούσας απόφασης, η παρούσα απόφαση λήγει την ημέρα κατά την οποία καθίστανται εφαρμοστέοι οι κανόνες για το εν λόγω τροποποιημένο σύστημα. 
            
            
               Άρθρο 3
            
            
               Η παρούσα απόφαση απευθύνεται στη Γαλλία.
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 283 της 31.10.2003, σ. 51.
               
               
                  
                     (2)
                  
                        Απόφαση του Συμβουλίου, της 20ής Δεκεμβρίου 2007, που επιτρέπει στη Γαλλία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ (ΕΕ L 346 της 29.12.2007, σ. 15).
               
               
                  
                     (3)
                  
                        Εκτελεστική απόφαση του Συμβουλίου, της 22ας Απριλίου 2013, που επιτρέπει στη Γαλλική Δημοκρατία να εφαρμόσει μειωμένο συντελεστή φορολογίας της αμόλυβδης βενζίνης που χρησιμοποιείται ως καύσιμο και διατίθεται προς κατανάλωση στα διοικητικά διαμερίσματα της Κορσικής, σύμφωνα με το άρθρο 19 της οδηγίας 2003/96/ΕΚ (ΕΕ L 113 της 25.4.2013, σ. 13).